Hörmətli həmkarlar, artıq Azərbaycan qanunvericiliyində, milli qanunvericiliyimizdə hakimiyyətin digər qollarının – dövlət qulluqçularının, hakimlərin və bu yaxınlarda bələdiyyə üzvlərinin etik davranış kodeksləri ilə bağlı sənədlər mövcuddur. Yəni bizim hüquq təcrübəmizdə bu cür sənədlər artıq mövcuddur. Təbii ki, deputatın etik davranış kodeksini hazırlayarkən biz dünya təcrübəsini, ilk növbədə Avropa Şurasına üzv olan ölkələrin parlamentlərinin təcrübəsini öyrənmişik. Eyni zamanda, “mənəvi meyarlar”, “mədəni davranış”, “etik davranış” anlayışlarını artıq burada tətbiq etmişik. Amma bununla yanaşı, deputatın statusuna uyğun olaraq onun cəmiyyətdə rolu, yeri, parlamentarizm ənənələrini rəhbər tutması ilə bağlı bir sıra müddəaları daha lakonik təqdim etmişik. Qanun layihəsi gördüyünüz kimi, çox lakonikdir. Cəmi 13 maddədən ibarətdir. İlk 3 maddə ümumi normaları özündə əks etdirir. 4–12-ci maddələr söylədiyim kimi, etik davranışın təsir dairəsini müəyyənləşdirir. Nəhayət, sonuncu, 13-cü maddə etik davranış qaydalarına əməl olunması mexanizmini təmin edir. Təbii ki, burada yenilik ondan ibarətdir ki, Milli Məclisin İntizam komissiyasının bir sıra hallarda səlahiyyətləri genişləndirilir.